<classify> WAKATI Tanzania ikiwa na mafuta ya kutosha hadi ifikapo Novemba, mwaka huu, Saudi Arabia imeihakikishia dunia kuwa tatizo la upungufu wa mafuta litamalizika kabisa Novemba mwaka huu. Saudi Arabia ilitoa kauli hiyo, kutokana na mashambulio yaliyofanyika katika visima vya mafuta nchini humo, yaliyovuruga utulivu katika soko, na kukata asilimia 5 ya mafuta yanayosafirishwa duniani kwa siku, ambayo ni sawa na mapipa milioni 5.7. Ndege zisizo na rubani zilipiga kisima cha mafuta cha Khurais na kiwanda cha kusafishia mafuta cha Abqaiq na kusababisha kukwama kwa uzalishaji ya mapipa milioni 5 kwa siku.Kiwanda hicho kinaaminika kuwa ndicho bora zaidi duniani. Kwa mujibu wa kampuni kubwa ya mafuta ya Saudi Arabia, Aramco, shambulio hilo limesababisha upungufu wa mapipa ya mafuta milioni 150 kwa mwezi. Kwa mujibu wa Waziri wa Nishati nchini Saudi Arabia, Mwana wa Mfalme Abdulaziz bin Salman, nchi hiyo imejipanga kurejesha uzalishaji wa mafuta kama ilivyokuwa awali, haraka iwezekanavyo.Tunajaribu kurejesha uwezo wetu wa kuzalisha na kuuza mafuta hadi kufikia mapipa milioni 11 kwa siku na tunaamini hadi kufikia Novemba mwaka huu tutaingiza sokoni mapipa milioni 12 kwa siku ya mafuta, alieleza waziri huyo. Kwa upande wake, Meneja Mawasiliano na Uhusiano wa Mamlaka ya Udhibiti wa Nishati na Maji Ewura, Titus Kaguo alisema pamoja na kwamba bei ya soko la mafuta duniani huwa inayumba, lakini kutokana na kilichotokea Saudi Arabia, watanzania hawatakiwi kuwa na hofu. Biashara ya mafuta ni very tricky, lakini kwa hili tayari Marekani imeamua kutoa mafuta yake ya hifadhi na kuyaingiza sokoni ili kupunguza bei, wale wanahifadhi kubwa sana ya mafuta na tayari wameondoa tatizo la scarcity ya mafuta, alieleza Kaguo.Alisema kwa kawaida kutokana na bei ya soko kuyumba mara kwa mara, kwa maana ya kushuka au kupanda, suala la bei limekuwa la kawaida katika sekta ya mafuta, na inategemea na wakati ambao ununuzi umefanyika. Akielezea hali ya mafuta nchini ilivyo na namna inavyoweza kukabiliana na upungufu wa mafuta endapo utatokea kutokana na shambulio hilo la Saudi Arabia, alisema mpaka sasa nchi ina mafuta ya kutosha. Alisema kwa mujibu wa sheria ya petroli ni lazima nchi iwe na mafuta ya kutosheleza takribani siku 15 ya petroli na dizeli. Alisema wakati matumizi kwa siku ya mafuta ya petroli na dizeli nchini ni lita milioni nane, katika hifadhi gesi ya kupikia LPG ipo ya kutumika kwa siku 20, mafuta ya ndege siku 23, petroli siku 17, mafuta ya taa siku 44, dizeli siku 23, mafuta mazito siku 90.Na hata hayo ninayoyazungumzia yanayotumika sasa yalinunuliwa kwa mfumo wa ununuaji wa mafuta kwa pamoja tangu Julai, mwaka huu, na tayari hapa tulipo tuna mafuta ya kuanza kutumika Oktoba mwaka huu, maandalizi ya ununuaji mpya ni Novemba, alieleza meneja huyo. Jana mitandao mbalimbali ya habari, ilionesha kuwa bei ya mafuta imeshuka, ambapo mtandao wa soko la mafuta duniani Brent ulionesha pipa moja la mafuta linauzwa kwa dola za Marekani 63.50 sawa na punguzo la asilimia 0.71. Baada ya shambulio hilo nchini Saudi Arabia, bei ya mafuta ilipanda kwa asilimia 19.5, kiwango ambacho hakijawahi kufikiwa katika kipindi cha miaka 30, ambapo pipa moja la mafuta liliuzwa kwa dola za Marekani 71.95. Kiwango kama hicho cha bei ya juu ya pipa la mafuta, kiliwahi kufikiwa mwaka 1988, ambapo pipa moja liliuzwa kwa dola za Marekani 69.02. Jana bei za mafuta katika soko la dunia, zilishuka kidogo baada ya Rais Donald Trump wa Marekani kuagiza kuingizwa kwa mafuta ya akiba sokoni ili kuziba pengo la Saudi Arabia. Marekani ilianza kuweka akiba yake ya mafuta miaka ya 1970 na inakadiriwa kuwa na akiba ya mapipa milioni 640 katika mahandaki katika majimbo ya Texas na Louisiana. Wakati huo huo Urusi nayo imesema kwamba hakutakuwa na upungufu wa mafuta duniani, kwa kuwa kuna akiba ya kutosha ya kibiashara.Waziri wa Nishati wa Urusi, Alexander Novak alisema Urusi hailazimiki kuongeza kiwango cha mafuta mpaka iambiwe na Saudi Arabia kwamba kunahitajika kufanyika kwa maamuzi hayo.Akizungumza na Shirika la Habari la Urusi la RIA Novosti alisema kwamba maelekezo ya Saudia, ndio yatakayosababisha kama wao waendelee na hali ilivyo au kuingiza mafuta zaidi sokoni kusaidia kupunguza joto la bei.Kuna vyanzo vingi vya kibiashara vyenye akiba ya mafuta duniani kwa sasa kuweza kufidia pengo lililosababishwa na shambulio hilo kwa kipindi cha kati, alisema Novak.Novak alisisitiza kwamba taifa lake, litaendelea kuzingatia makubaliano ya uzalishaji wa mafuta duniani na kwamba ni mapema mno kuzungumzia uwezekano wa mabadiliko katika uzalishaji. Saudi Arabia, Marekani na China wana akiba ya mamilioni ya mapipa katika hifadhi zao za kimkakati, ingawa Rais wa Marekani, Donald Trump tayari ametoa ruksa ya kufunguliwa kwa akiba hiyo kuleta nafuu katika bei ya mafuta. Pamoja na kuelezea uwapo wa hali njema ya mafuta, Shirika la Kimataifa la Nishati IEA limewataka wanachama wake kuendelea na mfumo wa kuwa na akiba ya mafuta ya siku 90 katika ghala zao. Kwa mujibu wa Citibank, Urusi ina akiba ya mafuta ambapo kwa siku inaweza kuingiza sokoni mapipa 295,000 ; na nusu ya mapipa hayo yapo kwenye kampuni ya Rosneft. Mafuta hayo yanaweza kuingizwa sokoni katika kipindi kifupi zaidi, kama kunakuwepo na haja. Wakati shambulio hilo limefanyika, wanachama wa Umoja wa Nchi Zinazosafirisha Mafuta kwa Wingi Duniani OPEC na wasiokuwa wanachama walikubaliana kupunguza uzalishaji wa mafuta kwa lengo la kuiweka bei katika mstari wa kueleweka. Kwa makubaliano hayo kiasi cha mapipa milioni 1.2 kwa siku yalikuwa yameondolewa.  <topic>: kitaifa 